
A megvilágítás intenzitásának és spektrális összetételének hatása a hidropóniás rendszerben termesztett bazsalikom (Ocimum basilicum L.) növekedésére

A világ népességrobbanása és az élelmiszertermelés fenntarthatóságának kihívásai arra sarkallnak, hogy új megoldásokat találjunk a termesztés optimalizálására. A hidropóniás technológiák és a LED világítás lehetőségei kiemelkedő fontosságúak ezen a területen. Egyre növekvő igény mutatkozik a beltéri növénytermesztésre, az időjárási szélsőségek és a népesség folyamatos növekedése végett. Ebben a kontextusban különösen érdekes a friss fűszernövények kérdése, melyeknek piaci igénye folyamatosan növekszik világszerte.
A kutatásom fókuszában a beltéri bazsalikomtermesztés potenciáljának és fejlesztési lehetőségeinek feltárása állt, kiemelve a hidropóniás technológiák és LED világítástechnológia előnyeit.
Célom a fényreceptek közti különbségek mérésével és értékelésével egy modern módszer kidolgozása volt, amely lehetővé teszi a növények fejlődésének optimalizálását.
A kísérlet alapkérdése a távoli-vörös fény jelenlétének és a megvilágítás intenzitásának hatása volt a bazsalikomok fejlődésére.
A módszertani megközelítés során a hidropóniás technológiát és LED világítást alkalmaztam, és összehasonlító elemzést végeztem négy eltérő bazsalikomfajta (Ocimum basilicum ‘Genovese’, Ocimum basilicum ‘Purpurascens’, Ocimum basilicum var. citriodorum, Ocimum basilicum ‘Cinnamon’) esetében.
Az eredmények kimutatták, hogy a távoli-vörös fény pozitív hatással van a növények életére, és produktívabbá teszi azokat, különös tekintettel a zöldtömegre, klorofill-tartalomra és növekedési erélyre.
Ezek az eredmények összhangban vannak a nemzetközi kutatásokkal, és tovább erősítik a távoli-vörös fény hatékonyságát a növények növekedésének támogatásában.
Fontos megjegyezni, hogy a kutatás kiterjedt a bazsalikomfajták sokféleségére és a megvilágítás különböző módjaira. Az alkalmazott hidropóniás körülményekben nevelt növények gyorsabb növekedést mutattak, mint a hagyományos talajban nevelt társaik más kutatások során, miközben hasonló megvilágítás mellett voltak kitéve.
A kutatás gazdasági szempontból is jelentős előrelépést jelenthet az iparágban, új lehetőségeket nyitva a hatékonyabb és termelékenyebb növénytermesztés terén.
Az eredmények alapján lehetőség nyílik az egész éves friss bazsalikomtermesztésre a legproduktívabbnak bizonyuló világítási rendszer alatt, ami potenciálisan jelentős gazdasági előnyöket hordoz magában.
A kutatásban kidolgozott módszer új perspektívákat nyit a növénytermesztésben, hozzájárulva a fenntartható és eredményes gazdálkodáshoz.



